V. S.
Plecările din PNL Prahova continuă! Și primarul comunei Provița de Sus, Ovidiu Movileanu, se alătură echipei Partidului Social Democrat și va candida din partea social-democraților pentru un nou mandat la conducerea autorității locale. Și, potrivit surselor noastre, transferurile nu se opresc aici, în perioada următoare mai mulți primari liberali urmând să treacă la PSD!
În actualul mandat, Ovidiu Movileanu a reușit să își construiască o reputație solidă, iar angajamentul său pentru dezvoltarea comunității a fost remarcat și apreciat.
Una dintre cele mai mari realizări în timpul mandatului său îl reprezintă proiectul "Dealurile Sultanului – dezvoltare locală prin furnizarea de servicii integrate". În cadrul proiectului a fost inaugurat recent un centru social de zi pentru persoane vârstnice, cu o valoare de 200.000 euro, care va servi drept loc de întâlnire și suport pentru comunitatea în vârstă.
Pe de altă parte, Movileanu a reuşit să atragă fonduri pentru proiectul "Modernizare drumuri comunale și sătești în comuna Provița de Sus", în valoare de 5.876.146 lei, prin programul Anghel Saligny, proiect ce va aduce îmbunătățiri semnificative în infrastructura locală, facilitând mobilitatea și accesul la servicii pentru locuitorii comunei.
Pe lângă aceste proiecte, primarul Movileanu a fost întotdeauna un susținător al micilor fermieri care doresc să acceseze fonduri europene pentru dezvoltarea afacerilor lor. Această atitudine a fost apreciată de locuitorii comunei, care au văzut în el un lider care este alături de comunitate și care lucrează pentru binele tuturor.